**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky (ďalej len „ministerstvo školstva“) predkladá návrh nariadenia vlády Slovenskej republiky, ktorým sa ustanovuje rozsah priamej výchovno-vzdelávacej činnosti pedagogického zamestnanca (ďalej len „návrh nariadenia“) v súlade s § 7 ods. 2 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon č. 138/2019 Z. z.“), ktorý bol schválený Národnou radou Slovenskej republiky dňa 10. 5. 2019.

Cieľom návrhu nariadenia je ustanoviť rozsah priamej výchovno-vzdelávacej činnosti pedagogického zamestnanca v príslušnej kategórii a podkategórii a podrobnosti s ním súvisiace, ktoré zohľadnia konkrétne podmienky výkonu priamej výchovno-vzdelávacej činnosti.

Návrh nariadenia pri ustanovení rozsahu priamej výchovno-vzdelávacej činnosti zohľadňuje špecifiká výkonu pracovnej činnosti, a to v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon č. 245/2008 Z. z. “), vykonávacích predpisov k zákonu č. 245/2008 Z. z. a zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

Na príprave návrhu nariadenia sa odborná verejnosť podieľala aj v rámci externých konzultácií a zberu podnetov k návrhu nariadenia. Návrh nariadenia bol odbornej verejnosti zaslaný 30. 4. 2019. Externé konzultácie sa konali 7. 5. 2019, zber podnetov bol uzatvorený 13. 5. 2019.

Návrh zákona nie je predmetom vnútrokomunitárneho pripomienkového konania.

Návrh nariadenia priamo nepredpokladá žiadny vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy spojených so zákonom č. 138/2019 Z. z.

Návrh nariadenia nepredpokladá sociálny vplyv, vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné  prostredie ani vplyv na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

Účinnosť návrhu nariadenia sa navrhuje od 1. 9. 2019 vzhľadom na účinnosť zákona.